晁补之
东坡先生移守广陵以诗往迎先生以淮南旱书中
去年使君道广陵，吾州空市看双旌。
今年吾州欢一口，使君来为广陵守。
麦如栉发稻立锥，使君忧民如己饥。
似闻维舟祷灵塔，如丝气上淮西脽。
随轩膏泽人所待，风伯何知亦前戒。
虎头未用沈沧江，龙尾先看挂清海。
为霖功业在傅岩，如何白首拥彤幨。
世上谗夫乱红紫，天教仁政满东南。
青袍门人老州佐，干世无成志消惰。
封章去国人恨公，醉笑从公神许我。
琼花芍药岂易逢，如淮之酒良不空。
一釂孤鸿烟雨曲，平山堂上快哉风。